b'\n_START_ARTICLE_\nPlauen\n_START_SECTION_\nHistoria\n_START_PARAGRAPH_\nPlauenin perustivat slaavit 1100-luvulla. Se siirtyi B\xc3\xb6\xc3\xb6mille vuonna 1327 ja Saksille vuonna 1466. My\xc3\xb6h\xc3\xa4isell\xc3\xa4 1800-luvulla Plauenista muodustui tekstiiliteollisuuden keskus, ja se erikoistui erityisesti pitsin valmistukseen. Menestyv\xc3\xa4ss\xc3\xa4 teollisuuskaupungissa oli kaikkein eniten asukkaita vuonna 1910, kun sen v\xc3\xa4kiluku nousi yli 100\xc2\xa0000 asukkaaseen. Kansallissosialisteilla oli merkitt\xc3\xa4v\xc3\xa4 kannatus Plauenissa jo 1920-luvun puoliv\xc3\xa4liss\xc3\xa4. Plauen selvisi toisen maailmansodan aikana pitk\xc3\xa4\xc3\xa4n pommituksilta, mutta sodan loppuvaiheessa kaupunki valittiin kohteeksi Dresdenin tavoin ja noin kaksi kolmasosaa kaupungin rakennuksista tuhoutui. Vuonna 1945 Plauenista tuli osa Neuvostoliiton miehitysaluetta Saksassa, ja vuosina 1949\xe2\x80\x931990 se oli osa Saksan demokraattista tasavaltaa eli DDR:\xc3\xa4\xc3\xa4.'